Lonson

Lonson la xe na fraçion del comun de Mègolo, inte la provinçia de Veneçia.

 Zeografìa fìsega 
Lonson el xe situà a nord-est del capologo comunal che 'l se cata a çirca 3 km. El pìciolo çentro abità, çircondà da la canpagna el xe traversà dal fiume scolo Corejo. A nord el confina col comun de Monastier de Treviso e Fossalta de Piave. A est el confin col comun de Musil el xe rapresentà dal tracià de la SS 14 Triestina.

 Monumenti e siti d'interesse 
 Monumento ai cadudi de la guera '15-'18 
La picenina fraçion de Lonson de Mègolo la xe ciamada par italian cofà Losson della Battaglia a recordar la Granda Guera che la ga segnà sto toco de tera de la bassa Piave. El tremendo evento de guera el ga coinvolzesto Lonson cofà avanposto nemigo estremo e canpo de bataja, reconquistà intel zugno del 1918 co gravi pèrdete. Un picenin monumento posto a la porta del çentro abità el xe stà ereto da la seçion artijeri de Mègolo intel zugno del 1980 come testimoniança de la tràsega bataja del sostiçio. Inte na làpide xe reportà el sevente: "Inte la note del 25 de zugno 1918 da sta riva sagra al destin de la patria, fanti, audaci, bersajeri, cavalieri, artijeri e zèneri de la invida III armada in un tumulto de schiere coçante e fragor de armi i ga spostà a reconquistar quel lenbo de tera italian che 'l sagrefiçio de vita e sangue dei fioi pi boni el ga consagrà a la Patria. Unidà parteçipanti: divisioni 22, 23, 37, Pèrdete 3000 morti, 20000 feridi".

 Parco Bers. Attilio Verdirosi 
Realizà graçie la volontà del comun de Mègolo che 'l xe stà in grado de requalifegar na zona poco doparà del paese, el parco el xe stà dedicà al bersajer Attilio Verdirosi (Longone Sabino 1-07-1873; Lonson 19-06-1918). Medaja de oro al valor militar, el xe stà perdesto propio vesin de Lonson durante i tràseghi conbatimenti che i xe avegnudi intel zugno del 1918, morto da na mitrajatriçe nemiga che fin a l'ùltemo el ga çercà de blocar par fermar el sparzimento de sangue dei conpagni.

 Cesa de Lonson 
sinistra|miniatura|Facia de la cesa de Lonson
La cesa parociale de Lonson, intitolada a San Zeròlamo saçerdote e dotor, la xe stà ereta intel 1922 da la comunità locale. In realtà se trata de recostruir l'antiga cesa desfada dai eventi de guera. Inte l'àsside de la cesa el xe piaçà un organo de la casa organaria Vincenzo Mascioni datà 1928, a 2 manuali e pedalera. Intel 1988, par esigençe litùrzeghe el pìciolo organo el xe stà eletrifiegà e anplià de 5 registri sonori, dotà de na nova consol a trasmission elètrega.

 Node 

 Bibliografìa 
 Bortoletto Toniolo, Le Tre Venezie, Grafiche Antiche S.r.l. Cornuda, Treviso, 2001 n.1.

Categoria:P281 lexesta da Wikidata
Categoria:P2044 lexesta da Wikidata
Categoria:P473 no ła ghe xe in Wikidata
Categoria:P625 lexesta da Wikidata